
Pieslēgums pie tīkla un jaudas kvalitāte
Vairums vējturbīnu visā pasaulē saražoto elektrību ievada tieši vietējā tīklā. Niks Dženkins sniedz ieskatu galvenos jautājumos, kas nosaka, kādai jābūt iegūtajai enerģijai, lai tā atbilstu tīkla prasībām.

Lielāko daļa vējturbīnu pieslēdz pie tīkla. Tās ievada elektrību tieši elektriskā tīklā, kuram pieslēgti patērētāji, izņemot vējfermas, kas tīklam pieslēgtas caur transformatoru stacijām. Turbīnu operatoriem tas ir ļoti parocīgi, jo neprasa mašīnu izeju salāgot ar konkrētu slodzi. Tai vietā to saražoto elektrību izmanto, lai aizstātu videi mazāk piemērotu enerģijas avotu, piemēram, ar akmeņoglēm kurināmās spēkstacijās iegūto elektrību. 

Vairumā Eiropas valstu zemsprieguma elektriskie tīkli ir projektēti un būvēti pirms kādiem 50 – 75 gadiem ar mērķi - pievadīt patērētājiem elektrību, bet, bez šaubām, ne - lai pieslēgtos vējturbīnām. Blīvi apdzīvotos apvidos, kur bieži vien ir arī labi vēja apstākļi, šo tīklu slogošanas spējas ir ierobežotas, jo to sākotnējais uzdevums ir bijis pie minimāliem kapitāla ieguldījumiem apgādāt ar elektrību lauku sētas un pilsētu dzīvokļus. Līdz ar to, lai šādam tīklam varētu pieslēgt vējturbīnas un vējfermas, ir nepieciešams novērtēt un kontrolēt esošo situāciju. 

Parasti Eiropas patērētāju elektrisko tīklu 50 Hz frekvence ir ļoti stabila un patreizējais vējturbīnu skaits to praktiski nespēj iespaidot. Tai pašā laikā vietējo tīklu spriegums gan ir atkarīgs no vietējiem apstākļiem un to vējturbīnu jaudas atdeve spēj iespaidot. Tāpēc galvenie apstākļi, kuriem jāpievērš uzmanība, apsverot vējturbīnu pieslēgšanas iespēju patērētāju tīklam, ir šādi:

· Konstants sprieguma pieaugums, pieaugot turbīnu izejas jaudai

· Ģenerātora darbības vai torņa aizēnojuma parādību izraisītās momentānās sprieguma izmaiņas 

· “Salas efekts” vai izolācija.

Sprieguma izmaiņas.

Elektriķi mēdz domāt “reālās”, “reaktīvās” un “pilnās” jaudas jēdzienos. Reālā jauda, kuru mēra kW vai MW, spēj veikt reālu darbu, piemēram , pārvarot slodzi, griezt vārpstu vai pārvērsties siltumā. Reaktīvo jaudu, kuru mēra kVAr (reaktīvie voltampēri) vai MVAr un, kura rodas kondensatoros, izmanto transformatori vai indukcijas mašīnas savu dzelzs seržu magnetizēšanai. Pilno jaudu, kuru mēra kVA vai MVA, iegūst kā reālās un reaktīvās jaudas vektoru summu. Attēlā attēlots jaudu trīsstūris induktīvas slodzes gadījumā. Slodze, lai iegūtu siltumu vai, lai paveiktu reālu mehānisko darbu, patērē reālo jaudu P un reaktīvo jaudu Q - lai darbinātu magnētiskās ķēdes. Jaudas koeficientu apzīmē ar attiecību P/S vai  cos(.







Vējturbīnas fiksēta ātruma indukcijas ģeneratoram (sk. Vēja enerģija: pamatceļvedis, sestā daļa), lai darbinātu magnētisko ķēdi, nepieciešams pievadīt reaktīvo jaudu, bet pats ģenerators ražo aktīvo jaudu. Daļu reaktīvās jaudas iegūst ar turbīnas jaudas koeficienta korekcijas kondensatoriem, bet atlikusī daļa ir jāņem no tīkla. 

Abas, kā aktīvās, tā reaktīvās jaudas plūsmas izsauc sprieguma izmaiņas tīklā. Vienkāršoti izsakoties, reālās jaudas plūsma un ķēdes pretestība cenšas spriegumu pie turbīnas paaugstināt, bet reaktīvā plūsma un ķēdes induktīvā pretestība – pazemināt. Kaut arī jaudas koeficienta korekcijas kondensatori samazina no ķēdes ņemto reaktīvo jaudu un līdz ar to arī strāvu (un elektriskos zudumus) ķēdē, uz vējturbīnas pieslēgspailēm radīsies sprieguma paaugstinājums. 

Lauku elektrības sadales tīkli cenšas ievērot šaurās pieļaujamo sprieguma izmaiņu robežas. Rezultātā stabila sprieguma paaugstināšanās, pievadot reālo jaudu, var vai nu ierobežot vējfermas jaudu, vai arī likt pastiprināt vietējo sadales tīklu. 

Flikers

Blakus “stabilām” sprieguma izmaiņām, iespējamas arī vējturbīnu darbības izraisītas dinamiskas sprieguma izmaiņas. Tās, atbilstoši efektam, kāds novērojams spuldzēm, sauc par flikeru (mirkšķināšanu). Cilvēka acs gaismas intensivitātes izmaiņas, it sevišķi aptuveni 10 Hz frekvenču apgabalā, uztver ļoti jutīgi. 

Flikers rodas, mainoties turbīnas rotora vērpes momentam spārna apskrējiena laikā. Vērpes moments izmainās, mainoties vēja ātrumam atkarībā no augstuma, torņa ēnas vai turbulences dēļ. Atbilstoši rotora vērpes momentam izmainās arī turbīnas izejas jauda un tīkla spriegums. Lielām vējturbīnām spārna apskrējiena frekvence ir ap 1 – 2 Hz un, kaut arī acs ir mazāk jutīga pie šīs frekvences, tā spēj uztvert sprieguma izmaiņas līdz pat apmēram 0,5%. 

Vējfermā atsevišķo turbīnu vērpes momentu fluktuācijas nav sinhronas, tādēļ vējfermas radītās sprieguma izmaiņas savstarpēji izlīdzinās. 

Tiristori

Tieši pieslēdzot tīklam fiksēta ātruma vējturbīnas indukcijas ģeneratoru, iespējams būtisks sprieguma kritums reaktīvās jaudas straujas palielināšanās dēļ, aktivizējoties magnētiskajai ķēdei. Bez tam tiešais pieslēgums var izsaukt nevēlami lielus vērpes momenta pieaugumus turbīnas pārvadsistēmā. Lai no tā izvairītos, lieto tiristoru “mīkstās” palaišanas iekārtas, kuras ģeneratoram pievadāmo tīkla spriegumu palielina pakāpeniski. Zudumu samazināšanai pēc tam, kad ģenerators ir pilnīgi pieslēgts, tiristoru pieslēgumu aizstāj ar kontaktora pieslēgumu.

Harmoniskie kropļojumi

Šīs dinamiskās sprieguma izmaiņas pazīst arī zem jaudas kvalitātes nosaukuma. Harmoniskie kropļojumi biežāk sastopami mainīgā ātruma vējturbīnām, kur konvertoru izejas strāvu forma nav ideāla sinusoidālas. Tomēr modernās mainīga ātruma vējfermās harmonisko kropļojumu līmenis ir zems un, kaut arī ir rūpīgi jāpārbauda flikera rašanās iespēja, tas ir kritiskais faktors tikai tad, ja vājam elektriskam tīklam pieslēdz vienu atsevišķu, lielu vējturbīnu. 

“Salas” efekts

Daudzas elektroapgādes sistēmas ir ļoti jutīgas attiecībā pret vējturbīnu pieslēgumu izolētiem tīkla posmiem. Iemesli saistās ar iespēju patērētājam piegādāt jaudu, kuras frekvence vai spriegums neatbilst normām, darbināt sistēmas ar neapmierinošu zemējumu vai turpināt piegādāt elektrību pēc līnijas bojājuma. Risks rodas arī atjaunojot enerģijas piegādi vējturbīnai, ja abām sistēmām nesakrīt fāzes. Saslēdzot divas sistēmas ar atšķirīgiem fāzes leņķiem, rodas ļoti lielas strāvas un vērpes momenti. 

Bez tam izolētas darbības laikā fāzes korekcijas kondensatoriem ar ģeneratora induktivitāti var rasties rezonanse, kas var izsaukt bīstamus pārspriegumus. Tas ir pašierosmes gadījums un no tā ir jāizvairās. Tādēļ katrai vējturbīnai vai vējfermai ir nepieciešami speciāli aizsargreleji, lai konstatētu šādas izolētas darbības gadījumus un, lai apturētu turbīnas, ja ir bojāts pieslēgums galvenajam tīklam. 

Vāji tīkli

Lauku elektrosistēmas dažreiz arī sauc par vājām. Tas nozīmē, ka šādā tīklā ir zems īsslēgumu (jeb bojājumu) līmenis. Par īsslēgumu līmeni sauc tādas strāvas, kura plūstu īsslēguma gadījumā, reizinājumu ar normālu spriegumu pirms bojājuma. Īsslēguma līmeņa mērvienība ir voltampēri (MVA). Īsslēguma līmenim apgriezts lielums ir pilnā pretestība. Tas nozīmē, ka augsta īsslēguma līmeņa un atbilstoši mazas pilnās pretestības gadījumā vējturbīna maz iespaidos tīkla spriegumu, bet vāja tīkla gadījumā, kam atbilst zems īsslēguma līmenis un liela pilnā pretestība, vējturbīna tīkla spriegumu iespaidos.

Laika gaitā ir izveidojusies metode, atbilstoši kurai tādas vējturbīnas vai vējfermas jauda, kuru var pieslēgt dotajam elektriskā tīkla punktam var tikt izteikta kā vējfermas jaudas (MW) attiecība pret tīkla īsslēguma līmeni (MVA). Šīs attiecības ļoti piesardzīga vērtība ir 4% un pie tās sprieguma izmaiņas ir maz iespējamas. Daudzos gadījumos, veicot detalizētu izvērtēšanu un aprēķinus, var izrādīties, ka ir pieļaujamas arī lielākas attiecības skaitliskās vērtības. 

Jaudu trīsstūris induktīvas slodzes gadījumā








